Portal: Pakistan

**Asif Ali Zardari** (urdu: **آصف علی زرداری**) (sindhi: **آصف علي زرداري**) (født 26. juli 1955) er president i Pakistan og overhode for Zardari-stammen. Zardari er enkemann til tidligere pakistanske statsminister Benazir Bhutto, som han giftet seg med 18. desember 1987. 

Ifølge Aftenposten i 2011, så leder han et kleptokrati. Hans formue anslås til å være 4 milliarder dollar, ifølge Aftenpostens henvisning til Transparency Internationals tall fra 2004.

Politiske verv
--------------

Han har sittet i den pakistanske nasjonalforsamlingen og vært miljøvernminister i hans kones andre regjering. Hans siste posisjon i den pakistanske regjeringen var som senator frem til 1999, da senatet ble oppløst av general Pervez Musharraf som tok makten etter et kupp mot daværende statsminister Nawaz Sharif.

### Leder av Pakistans folkeparti

Etter mordet på Benazir Bhutto ble hans sønn Bilawal Zardari utnevnt til formann i Pakistans folkeparti (PPP) 30. desember 2007 i henhold til ønskene i hans mors testamentet. Asif Ali Zardari vil være med-formann sammen med sønnen. En annen naturlig kandidat som også utpekte seg var Makhdoom Ameen Faheem, som ledet partiet i Pakistan mens Bhutto-klanen var i landflyktighet. Faheem ble derimot utmanøvrert av Zardari, og ble viseformann i PPP og handelsminister.

#### Kritikk mot utnevnelsen

Mumtaz Bhutto, overhode i Bhutto-klanen og onkel til Benazir Bhutto, kritiserte utnevnelsen av Bilawal Zardari som partileder, og mente han ikke var en «*ekte*» Bhutto og at Zardari «*ikke ofret noe for partiet*». Mumtaz Bhutto uttalte også at lederskapet enten burde gått til Benazirs søster Sana, eller Fatima, Benazirs niese og datter av Benazirs bror Murtaza. Mumtaz Bhutto stilte også spørsmål ved testamentet: «*Suddenly a will has come into existence that nobody has seen before*» og han anklaget Asif Ali Zardari for å være en *«opportunist»*.

### Parlaments- og presidentvalg 2008

Utdypende artikkel: Parlamentsvalget i Pakistan 2008

Pakistan Peoples Party var et av vinnerne ved valget, og sammen med Pakistan Muslim League (N) ble de, etter møter 21. februar mellom Zardari og Nawaz Sharif enige om en felles plattform for å danne en ny regjering sammen. Hverken Sharif eller Zardari kan bli statsminister fordi ingen av dem er medlemmer av parlamentet, men det ble tidlig klart at Zardari ville overta som landets president etter Muhammad Mian Soomro.

Asif Ali Zardari ble med overveldende margin 6. september 2008 valgt til Pakistans president. Med 481 av 702 stemmer fra parlamentet, senatet og de fire provinsforsamlingene, var kom han langt foran sine to rivaler. Hans rival Saeed-uz-Zaman Siddiqui fikk 153 stemmer. Den 9. september 2008 sverget han presidenteden.

Korrupsjonsanklager
-------------------

Zardari spilte en fremstående rolle i begge regjeringsperiodene til Bhutto, og ble anklaget for å ha underslått flere millioner dollar av statlige midler. Både Bhutto og Zardari avviste anklagene. Det er blitt hevdet at pengene er saltet ned på hemmelige kontoer rundt om i Europa. Bhutto nektet konsekvent for alle anklagene mot henne, og sa de er politisk motivert. Zardari har tilbrakt 12 år i fengsel i to ulike perioder, henholdsvis 1990–1993 og 1996–2005, men han har imidlertid aldri blitt dømt for korrupsjon.

Paret ble imidlertid dømt for pengevasking av en sveitsisk rett i 2003. De ble sammen idømt seks måneders betinget fengsel og ilagt en bot på 50 000 amerikanske dollar hver. De ble også pålagt å betale tilbake 11 millioner dollar til den pakistanske regjeringen. Paret som da bodde i Dubai, opplyste like etter dommen at de ville anke.

5. mars 2008 avsluttet en pakistansk domstol fem korrupsjonssaker mot Zardari i henhold til et amnesti som Benazhir Bhutto og Zardari fikk da de returnerte til Pakistan i oktober 2007. Domstolen avgjorde også å slippe kontoer som har vært låst for Zardari siden slutten av 90-tallet.

Drapsanklager
-------------

I 1996 ble han arrestert på grunn av brudd på «the Maintenance of Public Order Ordinance», men ble snart etter arrestasjonen tiltalt og dømt for drapet på Murtaza Bhutto, sin kones bror. Dommen ble opphevet etter en stor skandale, som involverte dommeren som ila dommen.

Private forhold
---------------

Han ble i 1987 gift med Benazir Bhutto. Paret fikk tre barn sammen: Bilawal, Bakhtwar og Aseefa.

Zardari lider av diabetes, samt en skade på ryggmargen som hindrer ham i å bevege seg uten stokk.


|  |  |  |
| --- | --- | --- |
| Forgjenger:**Muhammad Mian Soomro** | **President i Pakistan**(2008–) | Etterfølger: |

Referanser
----------

1. 1 2  2011-02-25 Aftenposten side 31
2. ↑  «Bhutto's Son Given Top Party Job». Sky News. Arkivert fra originalen 28. juni 2009. Besøkt 30. desember 2007.
3. ↑  «Bhutto's son, husband to be co-leaders of party». Reuters. Besøkt 30. desember 2007.
4. ↑  The Guardian: Family rivalries surface to tear at Benazir's legacy, presentert 2. januar 2008
5. ↑  The Independent: Bhutto succession will split the party, says tribe leader Arkivert 2. januar 2008 hos Wayback Machine. presentert 2. januar 2008
6. ↑  Times Online: Family feuds resurface to threaten Benazir Bhutto’s will for party succession, presentert 2. januar 2008
7. ↑  VG: Pakistanske opposisjonspartier enige om regjering, 21. februar 2008
8. ↑  VG: Pakistans hærsjef vil støtte demokratisk regjering, 6. mars 2008
9. ↑  Aftenposten. Andreassen, Tor Arne: «Planen klar for Pakistan». 7. september 2008
10. ↑  Verdens Gang 8. september 2008 «Spørsmål & svar. Pakistans nye president»
11. ↑  Abcnyheter.no – Et liv i konflikt 27.12.07
12. ↑  Abcnyheter.no – Et liv i konflikt, 27. desember 2007
13. ↑  World Briefing | Asia: Pakistan: Bhutto Sentenced In Switzerland
14. ↑  VG: Bhuttos enkemann frikjent, 5. mars 2008
15. 1 2  Aamer Ahmed Khan, BBC News-koorespondent, Karachi (22. november 2004). «Profile: Asif Zardari». BBC. Besøkt 31. desember 2007. CS1-vedlikehold: Flere navn: forfatterliste (link)

Eksterne lenker
---------------

* BBC-profil av Asif Zardari
* Bhuttos mann løslatt (SBS World News, Australia)
* Bhuttos mann innrømmer at han eier en GBP 4m-eiendom (*The Guardian*)
* Seoul Times: Zardari's Role in Pakistan Politics

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Prabook **·** Brockhaus Enzyklopädie **·** Nationalencyklopedin **·** VIAF **·** GND **·** LCCN **·** ISNI **·** SUDOC **·** Munzinger (iba)
 |